Stryery oor vrou se daaglikse skoonmaakroetine | Maroela Media
Argieffoto (Foto: Mariakray/Pixabay)
'n Professionele skoonmaker het 'n stryery op sosiale media ontketen ná sy haar "ononderhandelbare" skoonmaakroetine gedeel het wat volgens haar elke dag gedoen moet word.
Kacie Stephens is die hoof van 'n maatskappy genaamd The Big Clean Co in Australië en deel video's van haar avonture op haar TikTok-profiel, @thebigcleanco. Sy het byna 500 000 volgelinge.
Sy het onlangs vyf van die top-takies gedeel wat volgens haar elke dag gedoen moet word as jy wil hê jou huis moet skoon bly. Almal stem egter nie met haar saam nie. Sy het 'n debat ontketen in die kommentaargedeelte van haar video en sommige reken dis "onrealisties".
"Ek is 'n professionele skoonmaker en dié is my vyf ononderhandelbare skoonmaak-takies," sê Kacie. "Maak jou bed elke oggend op; mop of stofsuig die areas wat die meeste verkeer het; tel klere van die grond af op, selfs al is dit net om dit in die mandjie te gooi; moet nooit vandag se skottelgoed vir môre los nie; en maak jou toonbank skoon ná elke ete."
Die video is vinnig byna 800 000 keer gekyk en Kacie is oorval met kommentare.
Een persoon skryf: "Ek is trots daarop om te sê ek doen dit elke dag en het dit nog altyd daagliks gedoen." 'n Ander sê: "Ek is nie 'n professionele skoonmaker nie, maar hierdie dinge is doodgewoon. Ek stofsuig daagliks, die skottelgoed word gewas sodra dit gebruik is … maklik."
Nog 'n persoon het geskryf: "Uitstekende wenke. Dis glad nie moeilik nie. Ek is verstom oor sommige van die kommentare; mens sou dink dis normaal om net skoon te maak waar jy gemors het."
"Ek doen dit elke dag en ek het vier kinders," het 'n ander persoon geskryf. "Ek word eerder in 'n netjiese huis wakker as 'n morsige een."
Die negatiewe kommentaar het egter ook vinnig ingestroom. "Nee dankie. Ek bewonder diegene wat dit doen, maar ek het ander prioriteite."
Iemand anders skryf: "Dit klink goed en ek hou daarvan, maar dis nie realisties vir sommige van ons nie."
"Jip, dit sal 'n professionele skoonmaker se werk baie makliker maak as hulle opdaag," het nog iemand laat weet.
Het jy 'n paar ononderhandelbare takies wat daagliks in jou huis gedoen moet word?
Dit is nie vir my so onrealisties nie, ons is so groot gemaak om elke dag daardie 5 dinge te doen. Dit vat glad nie so lank nie en dit hou jou huis basies netjies
Sjo dit klink vir my na die doodgewone normale takies. Wonder hoe lyk huise dan waar dit ongewoon is
Alles natuurlike doodgewone take. My huis (of dan die areas met die meeste verkeer) word net nie elke dag gestofsuig nie.